अगर आप दिल्ली मेट्रो में यात्रा करते हैं तो संदिग्ध महिला यात्रियों से सावधान रहें, क्योंकि इस साल राष्ट्रीय राजधानी क्षेत्र में त्वरित परिवहन तंत्र में पकड़े गए जेबकतरों में करीब 94 प्रतिशत महिलाएं थीं.

दिल्ली मेट्रो के लिए नोडल सुरक्षा एजेंसी सीआईएसएफ द्वारा 2014 के तीन महीने (जनवरी-मार्च) के आंकड़ों के आकलन से पता चला है कि पकड़े गए 126 जेबकतरों में 118 महिलाएं थी. एक वरिष्ठ अधिकारी ने कहा कि महिला जेबकतरों का एक चतुर गिरोह है. ये अपने साथ या तो बच्चे लेकर चलती हैं या भीड़ में घुल मिल जाती है जिससे कि उनके इरादे पर किसी को संदेह ही नहीं हो.

मुख्य रूप से ये महिला यात्रियों को निशाना बनाती हैं. राष्ट्रीय राजधानी क्षेत्र (एनसीआर) के दिल्ली, गुड़गांव, फरीदाबाद, नोएडा और गाजियाबाद में 134 मेट्रो स्टेशनों की सुरक्षा में लगे अधिकारियों का कहना है कि त्वरित रेल सेवा के यात्रियों को अपने सामानों तथा कोच और प्लेटफार्म क्षेत्र में गतिविधियों पर चौकस रहना चाहिए.

महिला जेबकतरों की बढ़ती संख्या मेट्रो नेटवर्क में सीआईएसएफ सहित सुरक्षा एजेंसियों के लिए चिंता का विषय है क्योंकि पिछले साल भी इसी तरह के आंकड़े आए थे. पिछले साल दिल्ली मेट्रो में विभिन्न जगहों पर 466 जेबकतरे पकड़े गए थे जिसमें 421 महिलाएं और बाकी 45 पुरुष थे. सूत्रों ने बताया है कि सीआईएसएफ तथा स्थानीय पुलिस बल टुकड़ी ने जेबकतरों की पहचान करने और उन्हें पकड़ने के लिए विशेष अभियान चलाया है.